ΚΑΝΟΝΙΣΜΟΣ ( ΕΟΚ ) αριθ . 599/91 ΤΟΥ ΣΥΜΒΟΥΛΙΟΥ της 5ης Μαρτίου 1991 σχετικά με τη θέσπιση πιστωτικής εγγύησης για την εξασφάλιση της εξαγωγής γεωργικών προϊόντων και προϊόντων διατροφής από την Κοινότητα προς τη Σοβιετική Ένωση

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 113 και 235,

την πρόταση της Επιτροπής ( 1 ),

την γνώμη του Ευρωπαϊκού Κοινοβουλίου ( 2 ),

τη γνώμη της Οικονομικής και Κοινωνικής επιτροπής ( 3 ),

Εκτιμώντας :

ότι η Σοβιετική Ένωση ζήτησε από την Κοινότητα να της παράσχει γεωργικά προϊόντα και προϊόντα διατροφής - ότι, για να διευκολυνθεί η εξαγωγή των προϊόντων αυτών προς τη Σοβιετική Ένωση, είναι σκόπιμο να παράσχει η Κοινότητα πιστωτική εγγύηση, χωρίς να θίγονται οι συνθήκες κανονικού εφοδιασμού σύμφωνα με τους κανόνες της αγοράς -

ότι θα πρέπει να προβλεφθεί ότι η εγγύηση της Κοινότητας παρέχεται για τις εξαγωγές ειδών διατροφής, ύστερα από σχετική αίτηση της Σοβιετικής Ένωσης, στο πλαίσιο συμβάσεων που έχουν συναφθεί μεταξύ της Σοβιετικής Ένωσης και κοινοτικών επιχειρήσεων - ότι είναι αναγκαίο να προβλεφθεί ότι η εγγύηση παρέχεται αποκλειστικά για την αγορά γεωργικών προϊόντων και προϊόντων διατροφής, καταγωγής της Κοινότητας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ : Άρθρο 1

Θεσπίζεται εγγύηση μεσοπρόθεσμου δανείου της Κοινότητας, η οποία στο εξής αποκαλείται "εγγύηση", προκειμένου να δοθεί η δυνατότητα στη Σοβιετική Ένωση να εισάγει γεωργικά προϊόντα και προϊόντα διατροφής από την Κοινότητα υπό τους όρους που καθορίζονται στον παρόντα κανονισμό . Άρθρο 2

Η εγγύηση, η οποία παρέχεται έναντι καταβολής προμήθειας τριτεγγύησης, καλύπτει κατά 98 %, σε περίπτωση υπερημερίας, το κεφάλαιο και τους τόκους επί των δανείων σε Ecu που χορηγούνται από "όμιλο τραπεζών" εγκατεστημένο στην Κοινότητα προς τη Σοβιετική Ένωση για την αγορά και την εισαγωγή γεωργικών προϊόντων και προϊόντων διατροφής, βάσει συμφωνίας που θα συναφθεί μεταξύ της Κοινότητας και της Σοβιετικής Ένωσης, την οποία θα διαπραγματευθεί η Επιτροπή διαβουλευόμενη με επιτροπή που αποτελείται από αντιπροσώπους των κρατών μελών .

Η ανωτέρω συμφωνία προβλέπει, μεταξύ άλλων, τον κατάλογο και τις ποσότητες των προϊόντων που θα αγορασθούν, τους όρους αγοράς και εισαγωγής καθώς και τις διατάξεις που αφορούν τα δάνεια . Η συμφωνία αυτή θα αναφέρει επίσης τις εγγυήσεις της Σοβιετικής Ένωσης για την πραγματική διανομή των αγορασθέντων προϊόντων . Για το σκοπό αυτό, θα ανατεθεί σε ανεξάρτητο ελεγκτικό οργανισμό η επίβλεψη της διανομής των εν λόγω προϊόντων . Άρθρο 3

Το ύψος της πίστωσης, την εξόφληση της οποίας καλύπτει η εγγύηση, περιορίζεται κατ' ανώτατο όριο σε 500 εκατομμύρια Ecu, για μέγιστη διάρκεια τριών ετών, με εξόφληση σε έξι ισόποσες εξαμηνιαίες δόσεις, από τη λήξη της προθεσμίας ανάληψης . Για την πίστωση παρέχεται εγγύηση πληρωμής και μεταφοράς από έναν οργανισμό εξουσιοδοτημένο να καλύπτει τον κίνδυνο αδυναμίας του Δημοσίου προς εξόφλησιν και να επιτρέπει τη μεταφορά συναλλάγματος . Η προθεσμία ανάληψης της πίστωσης είναι το πολύ εξάμηνη και αρχίζει από την ημερομηνία υπογραφής της συμφωνίας που προβλέπεται στο άρθρο 2 . Η ανάληψη του δανείου μπορεί να γίνει τμηματικά . Η καταβολή των δόσεων θα εξαρτηθεί από το κατά πόσον η Σοβιετική Ένωση θα τηρήσει τις διατάξεις της συμφωνίας που αναφέρεται στο άρθρο 2 και τους όρους για την παροχή της εγγύησης . Άρθρο 4

Η εγγύηση παρέχεται μόνον εφόσον οι εμπορικές συμβάσεις που χρηματοδοτούνται με πιστώσεις, οι οποίες καλύπτονται από αυτή, χρησιμοποιηθούν αποκλειστικά για την αγορά γεωργικών προϊόντων και προϊόντων διατροφής, καταγωγής Κοινότητας, και εφόσον για την παράδοση των προϊόντων αυτών εξασφαλισθεί η τήρηση των όρων του ελεύθερου ανταγωνισμού . Οι λοιποί όροι βάσει των οποίων θα παρασχεθεί η εγγύηση στον όμιλο τραπεζών, καθορίζονται σύμφωνα με τη διαδικασία του άρθρου 6 . Υπό τους ως άνω όρους, η Επιτροπή συνάπτει τη σύμβαση εγγύησης με τον όμιλο τραπεζών . Άρθρο 5

Η Επιτροπή εξασφαλίζει τη διαχείριση της εγγύησης σύμφωνα με τη διαδικασία που προβλέπεται στο άρθρο 6 . Άρθρο 6

Η Επιτροπή επικουρείται από την επονομαζόμενη "επιτροπή εγγύησης ΕΣΣΔ", που αποτελείται από αντιπροσώπους των κρατών μελών και της οποίας προεδρεύει ο αντιπρόσωπος της Επιτροπής .

Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρέπει να ληφθούν . Η επιτροπή διατυπώνει τη γνώμη της για το σχέδιο αυτό εντός προθεσμίας που μπορεί να ορίσει ο πρόεδρος ανάλογα με τον επείγοντα χαρακτήρα του θέματος . Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής . Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο . Ο πρόεδρος δεν λαμβάνει μέρος στην ψηφοφορία .

Η Επιτροπή θεσπίζει μέτρα τα οποία μπορούν να εφαρμοστούν αμέσως . Εάν όμως τα μέτρα αυτά δεν είναι σύμφωνα με τη γνώμη που διατύπωσε η επιτροπή, ανακοινώνονται αμέσως από την Επιτροπή στο Συμβούλιο . Στην περίπτωση αυτή :

- η Επιτροπή αναβάλλει την εφαρμογή των μέτρων που αποφάσισε για δύο μήνες από την ημερομηνία της ανακοίνωσής τους,

- το Συμβούλιο μπορεί, με ειδική πλειοψηφία, να λάβει διαφορετική απόφαση μέσα στην προθεσμία που προβλέπεται στην πρώτη περίπτωση . Άρθρο 7

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων . Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος .

Βρυξέλλες, 5 Μαρτίου 1991 . Για το Συμβούλιο

Ο Πρόεδρος

J . F . POOS ( 1 ) ΕΕ αριθ . C 22 της 30 . 1 . 1991, σ . 9 . ( 2 ) Γνώμη που διατυπώθηκε στις 22 Φεβρουαρίου 1991 ( δεν δημοσιεύθηκε ακόμη στην Επίσημη Εφημερίδα ). ( 3 ) Γνώμη που διατυπώθηκε στις 30 Ιανουαρίου 1991 ( δεν δημοσιεύθηκε ακόμη στην Επίσημη Εφημερίδα ).